Για δεύτερη χρονιά στη σειρά το Μουσείο Μπενάκη πλημμυρίζει εικόνες· εικόνες που λειτουργούν σαν ντοκουμέντα, εικαστικές μεταφορές, κοινωνικά και ατομικά πορτρέτα, εν βρασμώ καταγραφές, συνολικές θεωρήσεις μέσα από μακρόχρονη έρευνα και ταξινόμηση. Ολα αυτά μπορεί να τα βρει κανείς στο Αthens Photo Festival 2016, το οποίο ανοίγει σήμερα την αυλαία του, με τα εγκαίνια της κεντρικής του έκθεσης « [Mis/Dis]Placed», στις 8.30 μ.μ., στο κτίριο της οδού Πειραιώς. Οπως μάλιστα μας πληροφόρησε ο καλλιτεχνικός διευθυντής Μανόλης Μωρεσόπουλος στη χθεσινή συνέντευξη Τύπου, η συνεργασία με το μουσείο πρόκειται να συνεχιστεί για τουλάχιστον τρία χρόνια ακόμα.

Το φεστιβάλ περιλαμβάνει δύο μέρη: το εκθεσιακό και ένα πρόγραμμα συνοδευτικών δράσεων. Στο πρώτο 85 καλλιτέχνες από 39 χώρες παρουσιάζουν περισσότερα από 700 φωτογραφικά έργα, τα οποία αρθρώνονται γύρω από 7 θεματικές κατηγορίες. «Το ενθαρρυντικό είναι ότι παρά τα παντός είδους προβλήματα, καταφέρνουμε να βελτιωνόμαστε και κυρίως να εξελίσσουμε τον διεθνή χαρακτήρα του φεστιβάλ, με τους μισούς περίπου καλλιτέχνες που εκτίθενται να είναι από το εξωτερικό», μας είπε σχετικά ο κ. Μωρεσόπουλος, επισημαίνοντας μάλιστα πως ο αριθμός των συμμετοχών στην ανοιχτή πρόσκληση των διοργανωτών ξεπέρασε κάθε προσδοκία. Οι καλλιτέχνες προτείνουν μια περιήγηση στον σύγχρονο κόσμο των θέσεων και των αντιθέσεων, όπως αυτές διαμορφώνονται μέσα από κοινωνικά, πολιτικά, υπαρξιακά και πολιτισμικά φορτισμένες καταστάσεις.

Στην ενότητα «Extreme Antithesis» επτά φωτογράφοι καταγράφουν τόπους, όπου κυριαρχούν ακραίες αντιθέσεις, είτε αυτές αφορούν αρχιτεκτονήματα και αντικείμενα είτε τους ίδιους τους ανθρώπους. Παρόμοια είναι η προσέγγιση και στην ενότητα «Unstable Fields», η οποία ρίχνει μια πολύ σύγχρονη ματιά στο διαρκώς μεταβαλλόμενο –και επομένως ανασφαλές– τοπίο του σημερινού κόσμου, με παραδείγματα απ’ όλη την υφήλιο. Οι άλλες πέντε κατηγορίες είναι τα «Life Tracks», «Metaphors», «Refugee Routes», «Ζοnes of error and decay» και «Τόποι Μνήμης», όλες με τη συμμετοχή τόσο Ελλήνων όσο και ξένων καλλιτεχνών.

Στα υπόλοιπα του φεστιβάλ, αξίζει να σημειωθεί πως εκτός του Μουσείου Μπενάκη, η φετινή διοργάνωση μοιράζεται σε δέκα ακόμα χώρους πολιτισμού, στο κέντρο της Αθήνας, οι οποίοι συνεργάζονται μέσω της ενότητας «Satellite». Επιπλέον το πρόγραμμα περιλαμβάνει ακόμα μια ενότητα 16 νέων Ελλήνων φωτογράφων, οι οποίοι επιλέχθηκαν μέσα από 750 συνολικά προτάσεις. Τέλος, υπάρχει το πρόγραμμα των δράσεων με χαρακτήρα εκπαιδευτικό, ψυχαγωγικό αλλά και δικτύωσης. Στον τελευταίο μάλιστα εντάσσεται το πολύ ενδιαφέρον πρότζεκτ (13-14/6), σύμφωνα με το οποίο 18 καταξιωμένοι κριτικοί και επιμελητές από τον χώρο της φωτογραφίας καλούνται να συνομιλήσουν ενώπιος ενωπίω με 50 καλλιτέχνες πάνω στο έργο και τη δημιουργική τους προσέγγιση.

​​Το Athens Photo Festival διαρκεί μέχρι τις 31/7. Αναλυτικές πληροφορίες στο www.photofestival.gr.